Skaun kirke
**Skaun prestegjeld**, inntil 1. november 1985 benevnt **Børsa prestegjeld**, var et prestegjeld tilhørende Orkdal prosti. Det omfattet sogn i Skaun kommune i Sør-Trøndelag fylke, og hovedkirken var Skaun kirke.

Skauns kirkesogn er nå en del av Skaun kirkelige fellesråd, og underlagt Orkdal prosti i Nidaros bispedømme i Den norske kirke.

Historikk
---------

*Skaun sókn* (norrønt) har sin opprinnelse fra kristningen av landet. Skaun antas å være lagt under Orkdal i førreformatorisk tid, da det var behov for å tilpasse den kirkelige inndelingen til folketallet og bosetningsmønsteret etter Svartedauden.

I Reformatsen 1589 lå Skogen under Orckedals Præstegjeld, og ble betjent av *Capellanen [som] skall haffue frij kost och 14 daler til løn.* Byssen og Budvigen var annekskirker til Bynæs Præstegjeld og ble betjent av sognepresten *huer tridie och huer fierde hellig dag.* Ved kgl.res. av 2. mars 1742 ble det bestemt at det skulle være et residerende kapellani i Orkdal prestegjeld, dvs. boende ved annekset i Skaun.

Ved kgl.res. av 17. oktober 1814 ble Børseskognen sogn utskilt fra Orkdal prestegjeld for sammen med Børsen sogn i Bynæsset danne et nytt *Børsen prestegjeld*, og det residerende kapellaniet i Børseskognen avviklet.

Børsen prestegjeld dannet grunnlaget for Børsen formannskapsdistrikt, som ble opprettet i 1837.

Etter kommunalt vedtak i Børsen kommunestyre av 16. juni 1855 ble det bygget kapell i Gjetestranden, hvilket ble etter kgl.res. av 8. juli 1903 eget kirkesogn og herred. Ved kgl.res. 13. september 1929 ble det geistlige og sivile inndelingsnavnet Børseskogn endret til *Skaun*.

I brev fra KUD til stiftsdireksjonen 18. mai 1965 ble det bestemt at Buvik sogn i Byneset prestegjeld skulle overføres til Børsa, samtidig ble Geitastrand sogn overført til Orkdal prestegjeld, gjeldende fra fra 1. juni 1965. I brev fra KUD til stiftsdireksjonen 10. september 9.1985 ble det med hjemmel i kgl.res. 22.4.1966 bestemt at Børsa prestegjeld fra 1. november 1985 skulle endre navn til **Skaun prestegjeld**.

Fra 2004 ble prestegjeldene som administrativ enhet faset ut av Den norske kirke, og fra 2012 gikk de også ut av lovverket.

Menigheter
----------

Prestegjeldet hadde ved sin avvikling følgende menigheter:

* Skaun
* Buvik
* Børsa

Referanser
----------

1. ↑  Rygh, O. (Oluf) (1901). *Norske Gaardnavne*. xx: Fabritius. s. 291.
2. ↑  Dietrichson, L. (Lorentz) (1888). *Sammenlignende Fortegnelse over Norges Kirkebygninger i Middelalderen og Nutiden*. Malling. s. 106.
3. ↑  Hamre, Anne-Marit (1983). *Trondhjems reformats 1589 ; Oslo domkapittels jordebok 1595*. Norsk historisk kjeldeskrift-institutt. s. 42-7. ISBN 8270612960.
4. 1 2  Prestegjeld og sogn i Sør-Trøndelag, arkivverket.no
5. ↑  *Kommune- og fylkesinndelingen i et Norge i forandring*. no#: Statens forvaltningstjeneste, Seksjon Statens trykking. 1992. s. 364-70. ISBN 8258302612.
6. ↑  Prestegjeld og sogn i Sør-Trøndelag, arkivverket.no
7. ↑  Fornyings-, administrasjons-og kirkedepartementet (20. desember 2011). «Endringer i gravferdsloven og kirkeloven». *Regjeringen.no* **(norsk)**. Besøkt 5. mars 2023.
8. ↑  «Kirkelig enheter og endringer i prosti og menigheter». *docplayer.me*. Norsk samfunnsvitenskapelig datatjeneste AS. 2009. Besøkt 5. mars 2023.